 NA CHARLES WASONGA WABUNGE wa Azimio La Umoja-One Kenya wameondoka Bungeni kwa hasira mara tu Waziri wa Fedha Profesa Njuguna Ndung’u alipoanza kusoma bajeti ya kwanza ya serikali ya Kenya Kwanza. Wakiongozwa na Kiongozi wa Wachache Opiyo Wandayi na Kiranja wa Wachache Junet Mohammed wamesema kuwa hatua yao ni ya kupinga Mswada wa Fedha wa 2023 wala sio usomaji Bajeti ya Mwaka wa Kifedha wa 2023/2024. Hata hivyo, wabunge hao wamesikika wakimzomea Profesa Njuguna walipokuwa wakiondoka kwenye ukumbi wa Bunge la Kitaifa. “Tumeondoka nje kwa sababu Spika Moses Wetang’ula jana Jumatano alituhadaa kwamba Mswada wa Fedha ungepigiwa kura Jumanne juma lijalo. Lakini jana (Jumatano) aliamua kuharakisha shughuli hiyo na kuruhusu upigaji kura,” akasema Bw Wandayi ambaye pia ni Mbunge wa Ugunja. “Tunaamini kuwa upigaji kura kuhusu mswada huo uliharakishwa ili kutimiza ajenda fiche na hivyo makadirio ya bajeti hayakufaa kuwasilishwa leo (Alhamisi),” akaongeza. Kwa upande wake, Bw Junet alionekana kutabiri kutokea kwa fujo Jumanne wiki ijayo wakati ambapo Mswada huo utajadiliwa kwa hatua ya tatu. “Hatua muhimu ya Mswada huo itajiri Jumanne wiki ijayo wakati wa kusomwa kwake katika awamu ya tatu. Na tunajiandaa kwa patashika. Hatutaiamini serikali hii hadi pale tutapata bajeti inayojadili mwananchi,” akasema Bw Junet ambaye ni Mbunge wa Suna Mashariki. Naye Mbunge wa Rarieda Otiende Amollo amesema kuwa Spika Wetang’ula alikuwa ameahidi kuwa mjadala kuhusu Mswada wa Fedha wa 2023, ungeendelea kwa siku mbili; Jumatano na Alhamisi. Baada ya hapa, akaeleza Bw Amollo, mswada huo ungepigiwa kura wiki ijayo. “Hatua yake ya kuruhusu upigaji wa kura jana (Jumatano) ndiyo tunayopinga sasa,” akasema mbunge huyo anayehudumu muhula wa pili. Katika kura iliyopigwa mnamo Jumatano, Juni 14, 2023 majira ya usiku, wabunge wa Kenya Kwanza walifanikiwa kupitisha mswada huo katika awamu ya pili. Hii ni baada ya jumla wa wabunge 176 kupiga kura ya NDIO dhidi ya wenzao 81 waliopiga kura ya LA. Jumla ya wabunge 257 walishiriki katika shughuli hiyo ya upigaji kura. Hata hivyo, licha ya wabunge wa Azimio kuondoka ukumbini, Waziri Profesa Ndung’u ameendelea na usomaji wa makadirio ya bajeti ya kitaifa ya mwaka wa kifedha wa 2023/2024. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  